google/wiki40b huggingface dataset:
Thomas E. Dewey

Tidlig liv

Dewey ble født og oppvokst i Owosso i Michigan, hvor hans far var eier og redaktør i lokalavisen Owosso Times. Han gikk ut fra University of Michigan i 1923, og fra Columbia Law School i 1925. Han var med i en sanggruppe, og hadde en vakker barytonstemme. Han vant dessuten en nasjonal sangkonkurranse. Han vurderte å satse på en profesjonell sangkarrière, men etter halsproblemer forsonte han seg med at en slik satsing ville være risikabel. Han begynte derfor å jobbe som advokat. Han flyttet senere til New York sammen med sin familie (han giftet seg med texaneren Frances Hutt i 1928), og bosatte seg i landlige omgivelser der, mens han jobbet i New York City. Dewey bodde på den store gården Dapplemere fra 1938 til sin død.

Guvernør

Dewey forsøkte å bli guvernør i New York for første gang i 1938, 36 år gammel, men tapte mot den sittende guvernøren, Herbert Lehman, Franklin D. Roosevelts etterfølger. Dewey var presidentkandidat første gang i 1940, men tapte mot Wendell Willkie i kampen om å sikre Republikanernes nominasjon. I 1942 ble han valgt til guvernør i et stort valgskred, hvor han vant med en margin på 16 prosent. Han ble gjenvalgt med en av de største marginene i statens historie i 1946. Som guvernør var Dewey godt likt, og sørget blant annet for skattekutt, dobling av offentlig finansiering av utdanning, økte lønninger for offentlige ansatte, og reduserte statens gjeld med over 100 000 dollar. Dessuten innførte han den første loven i hele USA som forbød rasediskriminering i arbeidslivet. Han var også en stor tilhenger av dødsstraff, og i løpet av hans tid som guvernør ble over 90 personer henrettet med elektrisk stol, derav to kvinner.

Presidentkandidat

Deewy ble nominert som Det republikanske partis presidentkandidat i 1944, men tapte mot den sittende president Roosevelt. Han ble imidlertid den kandidaten som vant flest stemmer av de som stilte til valg mot Roosevelt, med 46 prosents oppslutning. Dewey var den yngste som noen gang hadde blitt nominert som republikansk presidentkandidat, 42 år gammel. I 1948 hadde visepresident Harry S. Truman vært president siden Roosevelts død i 1945, og Dewey ble nok en gang nominert som Det republikanske partis kandidat. Deweys seier over Truman ble spådd lenge i forveien, og det ble et stort sjokk da Dewey faktisk hadde tapt valget. Dewey skriver seg dermed inn i historien som den eneste republikanske presidentkandidaten som har stilt til to valg og tapt begge.
Grøsvik

Grøsvik eller Grøssviki er et lite bygdelag beliggende helt nord på Osterøya som hører til Vaksdal kommune. Bygden har forbindelse med kommunesenteret over Kallestadsundet bru. Vinteren 2015 raste veiforbindelsen Toskedalsvegen ut og bygdefolket ble nødt til å bruke båt for å komme seg mellom hjem og annet virke som jobb og skole i 14 uker.
Tormod Heier

Tormod Heier (født 1968) er en norsk offiser (oberstløytnant i Hæren) ansatt ved seksjon for utvikling og lederstøtte ved Forsvarets stabsskole.
Heier har militær utdannelse fra Krigsskolen og Forsvarets høgskole, samt mastergrad fra King's College London og doktorgrad fra Universitetet i Oslo.
I 2017 ble han tildelt Ossietzky-prisen.
Halvor Christensen

Familie

Han var sønn av Eidsvoldmannen Christian Christensen Kollerud og Mette Marie Colstad. 
I 1831 ble han gift med Inger Severine Holth. Det hadde tre barn en ugift datter, datteren Agnes som var gift med kaptein og skolestyrer Fredrik Storm og Thorvald Christian Christensen.

Juristen

Halvor Christensen ble i 1820 kopist i Kirkedepartementet. Han avla juridisk embetseksamen i 1822 med beste karakter, og med tilføyelsen at han «utmerket seg ved grundighet og omfattende kunnskapene". 
I 1824 ble han utnevnt til fullmektig i Kirkedepartementet, og i 1828 utnevnt til byråsjef. 
Han ble byfogd i Stavanger i 1832. Han var foruten byfogd, magistrat, skifteforvalter, auksjonsforvalter og politimester. Alle byens sivile embetsforretninger var under ham. Han hadde denne stillingen til 1889, da han tok avskjed.

Politiker

Han representerte Stavanger på alle Storting mellom 1833 og 1873 med unntak av sesjonene 1851, 1857 og 1859. Han var lagtingspresident 1845, 1854 og 1862–69, og stortingspresident 1848, og medlem av de viktigste komitéene, ofte som formann. 
Han var et av Stortingets mest fremtredende og innflytelsesrike medlemmer. Blant de saker han særlig arbeidet for, var innførelsen av årlige Storting og stattholderpostens opphevelse. Ved behandlingen av unionsspørsmålene kjempet han for Norges fulle likestilling i unionen.

Heder og ære

Christensen ble utnevnt til ridder av St. Olavs Orden i 1863 og forfremmet til kommandør av 1. klasse i 1873 «for statsborgerlig og Embedsfortjeneste».
Kongen sendte telegramer da Christensens feiret 50 års jubileum som embetsmann i 1874 og 50 års jubileum som byfogd 15. februar 1882. Da ble han også sterkt hyllet, og om kvelden arrangerte kommunen en middag for ham i Festivitetslokalet.  
Byfogd Christensens gate ligger på Våland i Stavanger.
Mission: Impossible – Rogue Nation

Handling

Ethan og teamet hans må ut på sitt farligste oppdrag så langt - å beseire the Syndicate, en internasjonal organisasjon som består av leiemordere og tidligere agenter som har skiftet side. De er like begavede som IMF-teamet til Ethan, og de har kun ett mål: Å beseire IMF.
Junkers Ju 86

Historikk

Flyet ble designet tidlig i 1930-årene ved fyfabrikken Junkers av sjefskontruktøren Ernst Zindel og det ble først utprøvd i den spanske borgerkrigen. Et større antall fly ble produsert og brukt av aksemaktene under den 2. verdenskrig.
Den sivile versjonen av  Ju 86 kunne frakte ti passasjerer og ble levert til Swissair (2), Lufthansa (5) og AB Aerotransport (1)
Den militære varianten ble kjøpt av flyvåpen i  Bolivia, Chile, Ungarn, Manchukuo, Portugal, Sør-Afrika, Spania, og Sverige.
Flyet ble også bygget på lisens hos SAAB  i Sverige under betegnelsen  Ju 86K for Svenska flygvapnet som brukte disse frem til 1958, Det ble 
bygget i alt 16 eksemplarer hos SAAB, og i dag finnes  det bare ett eksemplar igjen, på et flymuseum i Sverige, et av de svensk-bygde.
Det ble bygget et tyvetalls varianter av Ju 86
Mago nasjonalpark

Dyreliv

I Mago nasjonalparken er det registrert 76 pattedyrarter, 237 fuglearter. I tillegg er det registrert minst 10 krypdyrarter, og 14 fiskearter innenfor parkgrensene. Av store pattedyr kan nevnes lelwel kuantilope, afrikansk bøffel (kafferbøffel), sjiraff, elefant, løve, gepard, leopard, sebra, sjiraffantilope og oryxantilope. I nasjonalparken har det vært registrert bøffelflokker på opptil 2000 dyr.
Lloyd's Register

Opprinnelse

I likhet med det berømte forsikringsselskapet Lloyd's of London kan Lloyd's Register spore navnet tilbake til en berømt kafé i London på 17-hundretallet. Denne ble flittig besøkt av handelsmenn, sjøfolk, skipseiere, forsikringsfolk (underwriters) og andre med funksjoner innen shipping. Eieren, Edward Lloyd, hjalp dem med å utveksle informasjon ved at han jevnlig distribuerte et nyhetsbrev, et enkelt, trykt papir, med oversikt over aktuelle nyheter innen shipping. Dette førte i 1760 til dannelsen av Register Society etter initiativ av kundene i kafeen. 
Bortsett fra navnelikheten er det ikke noen forretningsmessig forbindelse mellom Lloyd's Register og Lloyd's of London.

Registeret

Register Society trykte sitt første skipsregister i 1764 for på denne måten å gi assurandører og handelsmenn en oversikt over tilstanden til de skip de forsikret eller leide. Skipsskroget ble klassifisert etter en bokstavskala med A som beste tilstand. Annet utstyr som master, rundholt og rigg samt annet utstyr ble gitt et siffer med 1 som beste klasse. Beste klassifisering ble dermed A1, kjent som A1 at Lloyd's, først brukt i utgaven fra 1775-76.
Siden 1880 har registeret kommet ut årlig med informasjon over alle havgående, selvdrevne skip handelsskip på mer enn 100 bruttotonn. Dette blir utgitt av Lloyd's Register – Fairplay. 
Dette selskapet ble dannet i juli 2001 ved sammenslåing av Lloyd's Register's Maritime Information Publishing Group og Prime Publications Limited. Lloyds solgte sine aksjer til IHS i 2009.
Et fartøy vil forbli registrert til det kondemneres. Dette kan skje ved at det synker, forliser, hugges, reduseres til en holk uten fungerende maskineri eller skrapes på annen måte.

Klassifiseringsregler

Lloyd's Register utfører kvalitetskontroll og sertifisering av skip, offshore konstruksjoner, landbaserte installasjoner så som kraftstasjoner og infrastruktur for jernbane. Best kjent er de imidlertid for klassifisering og sertifisering av skip. De inspiserer og godkjenner viktige komponenenter og utstyr så som livredningsutstyr, innretninger for reduksjon av forurensning, brannvern, navigasjon, radiokommunikasjonsutstyr, dekksutrustning, kabler og ankere.

Kontorer

Lloyd's Registers  hovedkontor i London finner en i 71 Fenchurch Street. Lloyd's Register har i tillegg en rekke kontorer over hele verden, blant annet i Hongkong (Asia-kontoret) og Houston i Texas (Amerika).
Jiangxia tidevannskraftstasjon

Jiangxia tidevannskraftstasjon er verdens tredje største (2012) anlegg for tidevannskraft, og ligger i Wuyantou i byfylket Wenling i provinsen Zhejiang i Folkerepublikken Kina. Anlegget er fra 1980. Det var opprinnelig tenkt å kunne generere 3.000 KW, men den kapasitet det har nå er på 3.200 KW. Det finnes planer for å tilføye en enhet til som kan øke produksjonen med 700 KW. Kraftstasjonen genererer opp til 6,5 GWh kraft årlig.
Anlegget har også et solkraftsanlegg med en årsproduksjon på rundt 45.000 KWh.
Bijeljina

Bijeljina (kyrillisk: Бијељина) er en by og kommune i nordøstlige deler av Republika Srpska i Bosnia-Hercegovina. Byen ligger på den flate og fruktbare sletten Semberija bare 6 km fra grensen til Serbia.
Foreløpige tall fra folketellingen i 2013 viste at Bijeljina hadde 114 663 innbyggere. Folketellingen i 1991 som oppga en befolkning på 96 796.
Byen ble første gang nevnt i dokumenter etter presten Dukljanin, der han nevner at grev Bele-Pavlimir vant over ungarere i «dalen Belina». Bijeljina ble også nevnt 3. mars 1446, da en handelsmann fra Dubrovnik ble ranet her.
Bijeljina har i de siste 500 åra skiftet ut hele befolkningen. Første gang var da tyrkerne kom i 1520 og andre gang da østerrikerne kom i 1716.
Den eldste bygningen i byen stammer fra tiden omkring 1548, og er et serbisk kloster kalt Tavna.
Serberne fra dette området støttet oppstanden ledet av Karadjordjević, men de mislyktes, og de led store nederlag i forsøk på å frigi fangede serbere fra tyrkerne i tiden 1875–1878.
Under Bosnia-krigen i 1992 var Bijeljina en av byene hvor muslimske innbyggere ble fordrevet av Arkan, Željko Ražnatović og hans Tigre.
Franklin (Tennessee)

Franklin er en by i og administrasjonssenter for Williamson County i Tennessee i USA. I år 2000 bodde det 41 842 der.

Historie

Franklin ble grunnlagt 26. oktober 1799 og ble oppkalt etter Benjamin Franklin, en nær venn av dr. Hugh Williamson, som fylket ble oppkalt etter. I årene før den amerikanske borgerkrigen var Williamson County et av de mest velstående i Tennessee, økonomien var basert på plantasjedrift. Men borgerkrigen ødela økonomien. Unionstropper okkuperte området i nærmere tre år. Kampen om Franklin stod 30. november 1864 med mer enn 8000 falne og gjorde alle hjem og bygninger i byen til sykehus. Det tok 120 år før økonomien igjen nådde det nivået den hadde før krigen. I denne tiden har Franklin vokst fra et svært lite, jordbruksbasert samfunn til dagens bysamfunn.
Viggo Kampmanns første regjering

Regjeringen Viggo Kampmann I var Danmarks regjering 21. februar – 18. november 1960. Det var endringer i regjeringen 31. mars 1960
Vidunderhunden Bara

Handling

Hunden Bara trenes fra den er en liten valp til å bli en nyttig brukshund. Den eies av en norsk bonde som sammen med sin hustru bosetter seg i et ulendt og isolert fjellterreng. Bara anvendes som brevhund, men også for å lete etter forulykkede i fjellet.
Den etruskiske sibylle

Den etruskiske sibylle var den profetiske prestinne (sibylle) som presiderte over det Apollonske orakel - kun skal ha forutsaht den trojanske krig. Hvorvidt denne sibylle var identisk med den tiburtinske sibylle i Tibur eller den greske sibylle i Cumae er ikke sikkert.
Covfefe

Etymologi

Ordet begynte som en Twitter-melding fra USAs president, Donald Trump, sendt 30. mai 2017. 
Straks Trump hadde twitteret setningen: «Despite the constant negative press covfefe», ble #covfefe hurtig spredt hashtag. Det meningsløse ordet ble fanget opp og latterliggjort, og nærmest gjort til et symbol for Trumps uvitenhet. Tweeten ble stående i mer enn seks timer før den ble slettet. Da hadde den akkumulert mer enn 83 000 retweets og hundrevis av vittige tilleggskommentarer.
Trump reagerte med å slette den kryptiske meldingen uten å ha forklart hva som eventuelt gikk galt. Han unnlot bevisst å forklare seg om hvilket ord han egentlig mente å taste. Dermed kom pressetalsmann Sean Spicers uttalelse den påfølgende dag, om at covfefe var intern jargong - og ikke en trykkfeil - litt underlig ut. 
En forklaring skal derimot være av rent praktisk art: Hvis en vil skrive coverage på tastaturet med en hånd og fingrene er for korte, kan resutatet bli covfefe og liknende kryptiske meldinger.

Kommentarer

Hillary Clinton brukte dagen etter uttrykket i en twitter-melding rettet mot Trump: «People in covfefe houses shouldn’t throw covfefe.»
Uttrykket vakte en viss interesse blant gründere og humorister. Den svenske motedesigneren Per Holknekt opplyste at han hadde registrert covfefe som varemerke i hele EU-området. I USA ble det produsert t-skjorter, kopper og andre artikler med «ordet», og flere bileiere fikk det registrert som bilnummer. I Montana ble imidlertid bokstavkombinasjonen avvist som politisk.
Trump har også spøkefullt referert til covfefe i ettertid. Da internettfenomenet «Yanny eller Laurel» ble diskutert i mai 2018 slapp Det hvite hus et videoklipp hvor Trump uttalte seg om saken: «Jeg hører covfefe!».
«Words with Friends», et Scrabble-liknende spill for mobiltelefoner, godtok covfefe som ord allerede 31. mai og angav at det var et substantiv med betydningen «stavekontroll som svikter klokka 3 på natta».
Signaturen «Iveta» på nettstedet Boredpanda påpeker hvor raskt Covfefe fikk form av mem, men med et utall av tolkningsforslag; alt fra spørsmål om presidenten nøys mens han skrev, til at han ved et uhell kom til å røpe koden for å utløse kjernefysisk krig. Uansett beveggrunn anslås Covfefe å være kandidat til prisen «word of year» Likeledes skriver Sage Lazzaro i The Observer om et spredningsmønster for orddannelsen som har ført begrepet rett inn i de store ordboksarkivene: «As with all Trump and Trump-related flubs, this spread like wildfire and was quickly turned into a meme. Everything from Putin and Obama to Merriam Webster and Urban Dictionary was tapped for these jokes.»
Birger Anneus Hall

Familie

Han var sønn av Hans Hall (1808–1877) og Paulina Irgens Holmboe Stoltenberg (1821–1892).  Faren var sogneprest i Lenvik fra 1837 til 1847, senere i Vefsn. Mora var fra Trondenes og av Stoltenberg (slekt), såvel som datterdatter til Jens Holmboe (1752–1804) i slekten Holmboe, han som ryddet Målselv. 
Birger var bror til hoffpredikant Christian Hall (1841–1911) og til apoteker Isak Muus Hall (1849–1914) som var far til komponisten Pauline Hall (1890–1969). 
Selv giftet Birger seg i 1883 med Ellen Falk (1861–1910) fra Vang i Hedmark, søster av språkprofessor Hjalmar Falk. Datteren Rakel Hall (1887–1941) ble i 1918 gift med forfatter Alf Harbitz.
Birger giftet seg igjen i 1912 med Augusta Klem (1868–), datter av sukkermagnaten Richard Klem (1818–92) i Trondheim.
Væpner

Væpner (dansk væbner, svensk väpnare, latin armiger) var i høy- og senmiddelalderen en betegnelse for en adelsmann som ikke var slått til ridder. Det var ingen rettslig forskjell mellom væpnere og riddere, men forskjellen var sosial: Væpnerne utgjorde lavadelen.
Forskjellen mellom væpnere og riddere oppsto i Norden på 1200-tallet, og fulgte mønsteret i de europeiske statene lenger sør, hvor ridderslaget var en forutsetning for å kalles ridder (latin miles). I løpet av 1200-tallet ble inndelingen gradvis innført i Norge til erstatning for de gamle adelsklassene som var beskrevet i Hirdskrå. For væpnere brukte man først betegnelsen sveinar a vapn (flertall), mens væpnare dukker opp omkring 1400. På dansk brukte man også betegnelsen svend og knabe.
Paradichostathes

Utseende

Middelsstore, kraftige, brunspraglete trebukker. Antennene er kortere enn kroppen. Pronotum er avrundet trapesformet med en liten tann bak midten av hver sidekant, dekkvingene jevnbrede, beina ganske korte.

Levevis

Disse billene har larver som lever i død ved.

Utbredelse

Slekten er kjent fra Sentral-, Vest- og Sørvest-Afrika, fra Ghana til Angola.
Renault Captur

Renault Captur (2013–) er en liten familiebil (mini SUV, kompakt crossover) fra franske Renault.
Den lages i Spania og Malaysia på Renaults B-plattform. Solgt i Norge fra 2014, hadde den ikke firehjulsdrift, men 20 cm  bakkeklaring, stor kiste for oppbevaring og setetrekk med glidelås for lettere vask. Mindre utseendemessig endringer i 2017.  
En dieselutgave ble i Korea solgt som Samsung Q3.  Fra 2016 selges en noe større Kaptur med likt utseende i Russland, der den også lages.  Spesialutgaven Helly Hansen ble solgt i Norge, og kunne fås med utvidet grep og modiene "Road", "Loose ground" og "Expert".
Shiitake

Dyrking av shiitake

Kina står for mesteparten av verdens produksjon av shiitake. I 2003 dekket de 91% av verdensmakedet. En stor del av produksjonen i Kina går til eksport av både fersk og tørket sopp.
Shiitake dyrkes ved at stammer av eik kuttes til stokker med lengde på rundt en meter. Disse stables så opp rundt hverandre. Det blir borret ca 20 hull i hver som fylles med treplugger innsatt med shiitakesporer. Dette gjøres om våren. Neste vår vil man få den første avlingen av shiitake. Stokkene vil fortsette å produser sopp i fem til sju år. Man kan også dyrke shiitake i en blanding av sagflis og kli. Dette er særlig vanlig i USA.

Tørket shiitake

Det er vanlig å tørke shiitake. I Japan er forbruket av tørket shiitake høyere enn forbruket av fersk shiitake. Tørkingen forsterker konsentrasjonen av umami i soppen.
I tidliger tider ble shiitake stor sett soltørket, og av og til tørket i huler som var oppvarmet av bål. I dag legges den ferske soppen side om side på store brett som settes inn i stativer for så plasseres i store tørkeskap for selve tørkingen. Tørket shiitake bør oppbevares tørt, mørkt og kjølig i en luftet beholder. Før bruk må tørket shiitake bløtes slik som for eksempel tørkede erter eller linser må. Bløting  gjøres ved å legge tørket sopp i en bolle med vann som så vidt dekker soppen og la stå til den er myknet. Vannet som blir til over etter bløting kan også brukes i matlaging.
Finansportalen

Finansportalen er en offentlig nettjeneste levert av Forbrukerrådet og har som mål å gi forbrukere makt og mulighet til å ta gode valg i markedet for finansielle tjenester. Portalen er et informasjonsverktøy som hjelper forbrukerne til å sammenlikne priser og betingelser på finansielle produkter innen bank, forsikring, betalingsformidling til utlandet (migrantoverføring) og verdipapirfond fra leverandører i det norske markedet.
Ettersom Finansportalen skal bistå brukerne ved å presentere alternative tilbydere i finansmarkedet, er det naturlig at portalen presenterer priser som gjelder ved flytting av tjenester. Rentebetingelser som presenteres i finansportalen.no skal derfor være de som er trådt i kraft overfor nye kunder.
Hovedmålgruppen for finansportalen er forbrukere. Sekundærmålgruppen er økonomijournalister slik at de kan bruke portalen når de skal formidle økonomiinformasjon gjennom sine kanaler.
Finansportalens innhold er vernet etter åndsverklovens bestemmelser. Gjenbruk av tekster, kataloger, tabeller, prislister etc. i andre trykte eller digitale media forutsetter at finansportalen.no oppgis som kilde. Finansportalen stiller alle data gratis til rådighet for de som vil lage egne kalkulatorer og prislister. Gjengivelse av Finansportalens prislister i næringsøyemed forutsetter at man på forhånd har inngått distribusjonsavtale med Finansportalen.
Redaktør og daglig leder for Finansportalen er Elisabeth Realfsen. Finansportalen holder til i Forbrukerrådets hovedkontor i Oslo og er en avdeling med tilsammen 5 ansatte.

Historikk

Forslag til etablering av Finansportalen ble lagt frem av en arbeidsgruppe med deltakere fra Forbrukerrådet, Forbrukerombudet og Finanstilsynet (da kalt Kredittilsynet) i 2004. I statsbudsjettet for 2007 bevilget regjeringen penger til etableringen av en finansportal. Den 14. januar 2008 ble Finansportalen åpnet og i desember samme år vant Finansportalen Direktoratet for forvaltning og IKT (Difi) sin kåring av årets offentlige tjeneste.
Revetal

Navnet

Revetal er nevnt i et diplom fra 1320, som «Reffoudale». Navnet ble tidligere skrevet Rævetal, og kommer av «rev» og «tagl» som er håret i dyrets hale.

Næringsliv

Revetal sentrum dekker de fleste behov for kommunen. Av bedrifter er Atenti (regnskap), Agios, Cederroth og Nortura Eggprodukter av betydning.

Kommunikasjon

Revetal har bussforbindelse til Tønsberg og ekspressbusser til Oslo. Fylkesvei 35 («Bispeveien») går gjennom Revetal sentrum.
Terrorangrepet i Colombo 2. februar 2008

Bakgrunn

Tamiltigrene har slåss siden 1983 for en uavhengig stat for Sri Lankas etniske tamilminoritet i nord og øst, etter tiår med å bli marginalisert av den Sinhalese-dominerte regjeringer. Kampen har krevd livene til mer enn 70 000 mennesker.
Sentrale representanter for regjeringen har lovet å knuse opprørsgruppen innen 2008, og kampene har rast i månedsvis på frontlinjene av den de facto staten i nord.
Den srilankiske hæren har i tiden før dette terrorangrepet drevet med flere militære offensiver nord i landet hvor Tamiltigrene er sterkest. Tidligere i uka ble nesten 60 opprørere drept i løpet av to dager med kamper. I januar 2008 brøt regjeringen en våpenhvileavtale fra 2002. Myndighetene hevdet at våpenhvilen ble brukt av Tamiltigrene til å omorganisere seg og ruste opp.
Utdypende artikkel: Etnisk konflikt i Sri Lanka

Angrepet

Angrepet ble utført av en kvinnelig selvmordsbomber, som gikk av et tog og detonerte bomben blant mengder med folk i rushtiden på plattform 3 på Fort Railway Station i Colombo.

Skader

Eksplosjonen drepte 11 og såret mer enn 100 personer. Blant de drepte i angrepet var 8 skolebarn fra D. S. Senanayake College sitt baseball lag og deres trener/ansvarlige lærer.

Ansvar

Regjeringen på Sri Lanka anklaget Tamiltigrenen (LTTE) for å stå bak terrorangrepet, men det var ingen som tok på seg ansvaret.
Bibelskolen i Grimstad

Bibelskolen i Grimstad (BiG) eies av Normisjon. Skolen ble grunnlagt av Det norske lutherske Indremisjonsselskap og ble innviet 27. august 1982. Bibelskolens markedsføres under slagordet «Et år til utrustning og avklaring», og har et undervisningstilbud som fokuserer på bibel, personlig vekst og dagsaktuelle utfordringer.

Linjetilbud

BiG tilbyr fem linjer: Musikk, Veritas, World Wide Walk, Vekst og Idrett & Friluft. Linjeundervisningen tilsvarer ca. halvparten av undervisningen man får i løpet av en ordinær uke. I tillegg til undervisning i både felles- og linjefag, gjennomfører man flere turer i løpet av et år som hovedkullelev. På høsten reiser hovedkullet til Israel, og World Wide Walk reiser til sine respektive land (Israel, Cuba, Uganda, Ecuador, Kenya, Tanzania, Japan og Thailand). I tillegg har hver linje en utenlandstur på våren.

TT

Dersom man er frivillig medarbeider på heltid i en menighet, organisasjon, ved skolen eller lignende, kan man velge å følge kurset Til Tjeneste (TT). En «ettåring» bruker ett år til en slik tjeneste. Kurset tilbyr undervisning som skal kunne brukes i tjenesten man står i.
Skolen har undervisningsplass til ca. 70 hovedkullstudenter samt 25 TT-studenter, der TT-studentene i hovedsak tilbringer seks uker i løpet av to semester på BiG.

Annet

Bibelskolen brukes også som konferansesenter  og internatene fungerer som sommerhotell når det ikke bor studenter der.